ఒడిసాలోని రాయగడ జిల్లాను భారీవర్షాలు అతలాకుతలం చేస్తున్నాయి. వాయుగుండం కారణంగా శనివారం నుంచి కురుస్తున్న కుండపోత వానకు జనజీవనం అస్తవ్యస్తంగా మారింది. సుమారు 40 సెంటీమీటర్ల వర్షం కురిసిందని అంచనా. నదులు ఉధృతంగా ప్రవహిస్తున్నాయి. వరద ధాటికి తెరువలి సమీపంలో ఓ రైలు వంతెన, రైల్వే ట్రాక్, మరో 3 బస్సు వంతెనలు కొట్టుకుపోయాయి. వేలాది ఇళ్లు నేలమట్టమయ్యాయి. పరివాహక ప్రాంతాలు జలదిగ్బంధమయ్యాయి. 30 గ్రామాలు ముంపులో చిక్కుకున్నాయి. చాలా చోట్ల వరద నీరు వంతెనల పైనుంచి ప్రవహిస్తుండడంతో జనం భయంభయంగా గడుపుతున్నారు. పిల్లపాపలతో చెట్టు, గుట్టలను ఆశ్రయిస్తున్నారు. ఒడిసా అధికార యంత్రాంగం అప్రమత్తమై సహాయ చర్యలు చేపడుతోంది. ముఖ్యమంత్రి నవీన్ పట్నాయక్ పరిస్థితిని ఎప్పటికప్పుడు సమీక్షిస్తున్నారు. బాధితులను సురక్షితప్రాంతాలకు తరలించడంలో జిల్లా యంత్రాంగానికి సీఆర్పీఎఫ్, అగ్నిమాపక, ఓడ్రాఫ్ సిబ్బంది సహకరిస్తున్నారు. కె.సింగుపురం సమితి పరిధిలోనున్న బొడాగుడతో పాటు ఇతర ఆశ్రమపాఠశాలలకు చెందిన దాదాపు వెయ్యిమంది విద్యార్థులను సురక్షిత ప్రాంతాలకు తరలించారు.
odisaloni rayagada jillaanu bhaariivarshaalu atalaakutalam chestunnayi. vaayugundam kaaranamgaa sanivaaram nunchi kurustunna kundapota vaanaku janajeevanam astavyastamgaa maarindi. sumaru 40 centimeterla varsham kurisindani anchana. nadulu udhrutamgaa pravahistunnaayi. varada dhaatiki teruvali sameepamlo oo railu vantena, railve track, maro 3 bassu vantenalu kottukupoyayi. velaadi illu nelamattamayyaayi. parivaahaka praantaalu jaladigbandhamayyayi. 30 graamaalu mumpulo chikkukunnayi. chala chotla varada neeru vantenala painunchi pravahistundadamto janam bhayambhayamgaa gaduputunnaru. pillapaapalato chettu, guttalanu aasrayistunnaaru. odisa adhikara yantraangam apramattamai sahaya charyalu chepadutondi. mukhyamantri naveen patnayak paristhitini eppatikappudu sameekshistunnaaru. baadhitulanu surakshitapraantaalaku taralinchadamlo jilla yantraamgaaniki crpf, agnimapaka, odraf sibbandi sahakaristunnaru. ke.singupuram samiti paridhiloonunna bodagudato paatu itara aasramapaatasaalalaku chendina daadaapu veyyimandi vidyaarthulanu surakshita praantaalaku taralinchaaru.